વર્લ્ડ કપ ચાર વર્ષે એકવાર આવતો હોય તો શું થયું? એમ તો કુંભમેળો બાર વર્ષે આવે છે તો એમાં નાગાબાવાઓ સાથે ગંગામાં ડૂબકી મારવા જાવ છો? અને કેટલી મેચ હોય? કોઈ લીમીટ તો હોવી જોઈએ ને? રોજ ઉઠીને ટીવી સામે બેસી જવાનું. પછી ગમે તે દેશ રમતો હોય. અલા ઝિમ્બાબ્વે અને યુએઈ નકશામાં ક્યાં આવ્યું એ ખબર છે? તોયે ટીવી જોવાનું અને એમાં ઓફિસ જવાનું મોડું પણ થઈ જાય. આપણી મેચ હોય તો તો નવ-દસ કલાક ટીવી સામે ચોંટી રહે. એકી-પાણી માટે ઊભા થાય તોયે રીમોટ ચડ્ડીના ખિસામાં નાખીને ફરે. તે કોઈએ કુકરી શો જોવાનાં હોય કે નહી? હવે એમ ન કહેતાં કે કુકરી શો તો આખું વરસ આવે છે. જે વસ્તુ આખું વરસ આવતી હોય એ નહી જોવાની એવું કોણે કીધું? એમ તો પાણી પણ આખું વરસ આવે છે એટલે નહી વાપરવાનું? છાપું ય આખું વરસ આવે છે તોય રોજ વાંચો છો કે નહી?